stanford-oval/wikipedia huggingface dataset:
John Fetterman

| John Fetterman |
| --- | --- |
 Virallinen muotokuva vuodelta 2023.
Yhdysvaltain senaattori Pennsylvaniasta
 2023-01-033. tammikuuta 2023 – Yhdessä Dave McCormickin kanssa  
Edeltäjä:  Pat Toomey
Pennsylvanian 34. varakuvernööri
 2019-01-1515. tammikuuta 2019 – 2023-01-033. tammikuuta 2023  
Kuvernööri:  Tom Wolf
Edeltäjä:  Mike Stack
Seuraaja:  Austin Davis
Braddockin pormestari
 2006-01-022. tammikuuta 2006 – 2019-01-088. tammikuuta 2019  
Edeltäjä:  Pauline Abdullah
Seuraaja:  Chardaé Jones
Henkilötiedot
Syntynyt: 15. elokuuta 1969 (ikä 55) West Reading, Pennsylvania, Yhdysvallat
Puoliso:  Gisele Barreto Fetterman (vih. 2008)
Tiedot
Puolue:  demokraatit
Aiheesta muualla
www.fetterman.senate.gov
John Fetterman (s. 15. elokuuta 1969 West Reading, Pennsylvania) on yhdysvaltalainen demokraattipoliitikko, joka vuoden 2022 vaaleissa valittiin Yhdysvaltain senaattiin Pennsylvanian osavaltiosta. Vaaleissa hänen vastaehdokkaansa oli republikaanien ehdokas, entinen tv-lääkäri ja mediapersoona Mehmet Oz, joka tunnetaan paremmin pseudonyymillä Dr. Oz. Ennen valintaansa senaattiin Fetterman toimi Pennsylvanian varakuvernöörinä ja aiemmin Braddockin kunnan pormestarina vuosina 2006–2019.
Poliittiset kannat

Fetterman on profiloitunut työväenluokkaa puolustavana, vasemmistolaisena poliitikkona. Senaatinvaaleissa hänen suurimpia vaaliteemojaan olivat amerikkalaisen tuotannon lisääminen, työväenluokan veronkevennykset, halvempi terveydenhuolto sekä puuttuminen suuryritysten hintakiskurointiin ja poliitikkojen osakesijoitteluun.
Yksityiselämä

Fetterman on huomattavan pitkä, 6 jalkaa ja 8 tuumaa, eli noin 203 senttimetriä. Vaalikampanjansa aikana keväällä 2022 Fetterman sai aivohalvauksen, ja hänen on sen jälkeen todettu kärsivän sydämen eteisvärinästä ja kardiomyopatiasta. Hänen pituudellaan saattaa olla osuutta asiaan. Fetterman tunnetaan myös arkisesta vaatetuksestaan kaikissa pukukoodittomissa tilaisuuksissa.
Fettermanin vaimo on kansalaisaktivisti Gisele Barreto Fetterman, ja  parilla on kolme lasta.
Aiheesta muualla

Kuvia tai muita tiedostoja aiheesta John Fetterman Wikimedia Commonsissa
John Fettermanin kotisivut (Arkistoitu – Internet Archive)
| Auktoriteettitunnisteet  |
| --- | --- |
Kansainväliset:  VIAF  WorldCat 
Kansalliset:  Saksa 
Henkilöt:  US Congress
Scientific Reports

| Scientific Reports |
| --- | --- |

Lyhenne:  Sci. Rep.
Lehtityyppi:  tiedelehti
Aihealue:  painotus: luonnontieteet ja kliiniset tieteet
Kustantaja:  Springer Nature
ISSN:  ISSN 2045-2322
Perustettu:  2011
Kotimaa:  Iso-Britannia
Ilmestymistiheys:  jatkuva
Kieli:  englanti
Aiheesta muualla
OCLC
nature.com/srep/
Scientific Reports on saksalais-brittiläisen Springer Nature -tiedekustannuskonsernin verkossa julkaisema avoimesti saatavilla oleva tieteellinen megajulkaisu. Se aloitti toimintansa vuonna 2011, ja nousi vuonna 2016 Plos Onen ohi maailman suurimmaksi tiedejulkaisuksi vuosittain julkaistujen artikkelien lukumäärällä mitattuna. Julkaisu keskittyy ensisijaisesti luonnontieteitä ja kliinisiä tieteitä käsittelevien tutkimusartikkelien julkaisemiseen. 
Vuonna 2017 Scientific Reports julkaisi yhteensä 24 806 artikkelia hyväksymisprosentin ollessa noin 55, kun saman tiedekustantajan avoimen saatavuuden Nature Communications (2010-) hyväksyi vain 8 prosenttia lähetetyistä artikkeleista.
Eräänä voimakkaan kasvun syynä pidetään kiinalaisten tieteentekijöiden julkaistujen artikkelien suurta osuutta (vuonna 2015: 39 prosenttia; Plos Onessa osuus oli samana vuonna 19 %). Vuonna 2021 Scientific Reports oli maailman viidenneksi eniten viitattu tiedejulkaisu. Siinä julkaistuihin artikkeleihin viitattiin tuolloin yhteensä 696 000 kertaa. Tiedejulkaisua luetaan keskimäärin 2,4–2,7 miljoonaa kertaa kuukaudessa.
Scientific Reports -lehti perii julkaistavaksi hyväksytyistä artikkeleista julkaisumaksun (APC, article processing charge). Vuonna 2022 avoimella SA-BY-4.0 -lisenssillä julkaistavien artikkelien julkaisumaksun suuruus oli 1 890 euroa. Lehden vaikuttavuuskerroin on muuttunut vuosien saatossa; vuonna 2021 kahden vuoden vaikuttavuuskerroin oli 4,996. Uusien megajulkaisujen myötä Scientific Reportsissa vuosittain julkaistujen artikkelien lukumäärä laski huippuvuodestaan useita kymmeniä prosentteja 2010-luvun lopulla. Artikkelimäärällä mitattuna suurimpien megajulkaisujen mitalitaisteluun nousi, myös Plos Onen ohittaen, 2010-luvun lopulla yhdysvaltalaisen sähkötekniikan suurjärjestö IEEE:n vuonna 2013 perustama tekniikan alan megajulkaisu IEEE Access.
Scientific Reports on viestinyt, että heidän pyrkimyksenään on tarkastella heille lähetetyistä artikkeleista ainoastaan niiden tieteellistä validiteettia artikkelien koetun tärkeyden, merkityksen tai vaikuttavuuden sijaan. Tämä on kyseealaistettu, koska julkaisuun on päässyt suuresta artikkelivirrasta vertaisarvioinnin läpi joitain tieteellisesti kelvottomia tai kyseenalaisia aineksia, jopa kakkahuumoria sisältäneitä artikkeleita. Muutamia alkujaan hyväksyttyjä artikkeleita onkin kritiikin jälkeen poistettu kokonaan tiedejulkaisusta.
Julkaisun toimituskunta on erittäin suuri, useiden tuhansien henkilöiden laajuinen.
Aiheesta muualla

Kuvia tai muita tiedostoja aiheesta Scientific Reports Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Scientific Reports
Käännös suomeksi
Monthly Notices of the Royal Astronomical Society

| Monthly Notices of the Royal Astronomical Society |
| --- | --- |
Lehtityyppi:  tiedelehti
Kustantaja:  John Wiley & Sons
ISSN:  (painettu)1365-2966 (verkkoversio) ISSN 0035-8711 (painettu)1365-2966 (verkkoversio)
Perustettu:  1827
Kotimaa:  Britannia
Ilmestymistiheys:  36 numeroa vuodessa
Kieli:  englanti
Aiheesta muualla
OCLC
Kotisivu
Monthly Notices of the Royal Astronomical Society, lyhyemmin Monthly Notices of the RAS tai vain MNRAS, on brittiläisen Royal Astronomical Societyn perustama tieteellinen julkaisusarja. Nykyisin MNRAS on eräs maailman johtavia tähtitieteen julkaisusarjoja. Sen vaikuttavuuskerroin on 5,249.
MNRAS perustettiin vuonna 9. helmikuuta 1827 nimellä Monthly Notices of the Astronomical Society of London, joskin jo seuraavassa numerossa lenden nimi muuttui nykyiseen muotoonsa. Vuoteen 1965 saakka lehteä kustansi Royal Astronomical Society itse, mutta sittemmin julkaisusta on vastannut Blackwell Publishing, joka vuonna 2008 yhdistyi kustantamo John Wiley & Sonsiin. Lehti on säilyttänyt nykyisen nimensä, vaikka ylivoimainen enemmistö artikkeleista tulee RASin ulkopuolislta tutkijoilta, eikä lehti ilmesty kuukausittain vaan 36 kertaa vuodessa. Kussakin numerossa on 400–500 sivua.
Lehti on vertaisarvioitu, ja se julkaisee kahdentyyppisiä artikkeleita. Varsinaisia tutkimusartikkeleja sekä korkeintaan viiden sivun pituisia "letter"-artikkeleja. Jälkimmäiset julkaistaan nykyisin nopean saatavuuden takaamiseksi vain sähköisessä muodossa, joskin kussakin lehdessä on luettelo edellisen numeron jälkeen julkaistuista "lettereistä" kirjoittajineen. Monthly Notices noudattaa niin sanottua viivytettyä open access -politiikkaa, eli kaikki siinä julkaistut artikkelit tulevat ilmaiseksi kaikkien saataville kolme vuotta alkuperäisen julkaisun jälkeen.
Aiheesta muualla

Wiley InterScience: MNRAS[vanhentunut linkki]
Vanha kotisivu (Arkistoitu – Internet Archive)
Kištūd

Kištūd (tadžikiksi Киштӯд) on Zarafšonin vasemmanpuoleinen sivujoki Tadžikistanin Pandžakentin piirissä. Sen pituus on 53 kilometriä ja valuma-alueen laajuus 863 neliökilometriä.
Hisorvuorten pohjoisrinteiltä alkunsa saavan joen nimenä on yläjuoksulla Pušnevat ja keskijuoksulla Artšadorad. Se laskee Zarafšoniin Zarafšonvuorten läpi kapeassa kanjonissa, joka laajenee vähitellen Šūrtšan kylän jälkeen länteen päin.
Kištūd saa vetensä jäätiköiltä ja lumikentiltä. Sen keskimääräinen virtaus on 7,32 kuutiometriä sekunnissa. Suurin sivujoki on Uretš. Joen vettä käytetään maatalouden keinokasteluun. Sen laakson niittyjä käytetään kesälaitumina. Kištūdin varrella sijaitsee myös hiiliesiintymiä.
Robert Roth

Robert Roth
Robert Roth (5. heinäkuuta 1898 – 17. marraskuuta 1959) oli sveitsiläinen vapaapainija. Hän voitti raskaan sarjan (yli 82,5 kg) olympiakultaa 1920 Antverpenistä. Hän voitti myös maansa mestaruuden sveitsiläisessä painissa.
Juvanruukki

Juvanruukki kartassa vuodelta 1693. Silfwer gården eli ruukinpatruuna Johan Thorwösten asuinkartano (kartalla nro 43). Kartta: Karta öfver ägorne, jemte Hallila bys utmark och Joa bruks tillköpte ägor, 1693, Kansallisarkisto, Maanmittaushallituksen uudistusarkisto.
Juvanruukki oli Karjalan kannaksella Kuolemajärven pitäjän Juvajärveltä laskevan Juvajoen kosken rannalla vuosina 1687–1704 toiminut manufaktuuripaja.
Ruukin perusti Johan Thorwöste joka omisti Uudellamaalla sijainneet ruotsalaista vuorimalmia käyttäneet Antskogin ja Fiskarsin rautaruukit. Thorwöste sai 1687 Ruotsin vuorikollegiolta luvan perustaa Juvan kylään ruukin johon kuului kankirautapaja ja nippuvasarapaja ahjoineen. Pajojen voimanlähteenä oli koskeen sijoitettu vesiratas. Thorwöste siirsi Juvanruukille kaksi kankivasaraa Fiskarsin ruukilta. Vuonna 1689 hän sai luvan perustaa myös rautalevyjä takoneen peltivasarapajan. Ruukki toimitti 1690-luvulla rautalevyjä, nauloja ja hevosenkenkiä muun muassa Narvan, Pähkinälinnan ja Käkisalmen rajalinnoituksiin. Ruukin käyttämä harkkorauta tuotiin laivoilla Fiskarsin masuunilta ja valmiit rautatuotteet vietiin laivoilla ostajille. Ruukilla oli oma satama Kyrönniemen itärannalla ja Thorwöste rakennutti Koivistolla laivoja ruukkia varten. Ruukille muutti työväkeä Ruotsista ja heidän joukossaan oli myös Belgiasta alun perin tulleita valloneja. Vuonna 1694 ruukkiyhteisössä asui 77 työntekijää ja heidän perheenjäsentään.
Suuren Pohjan sodan alettua vuonna 1700 venäläiset valtasivat toukokuussa 1703 Nevajoen suistossa sijainneen Nevanlinnan rajalinnoituksen minkä jälkeen Thorwöste ja suurin osa ruukin työväestä pakeni Ruotsiin. Venäläinen kasakkaosasto hyökkäsi 4. helmikuuta 1704 Juvanruukille, ryösti kaikki ruukin rautavarastot ja poltti rakennukset. Hyökkäyksessä kuoli useita ruukkilaisia heidän joukossaan ilmeisesti myös ruukin asioita hoitamaan jäänyt Thorwösten vanhin poika Lorenz.
John

| John |
| --- | --- |
Nimipäivä:   
– suomenkielinen:  –
– ruotsinkielinen:  24. kesäkuuta
– ortodoksinen:  –
Muunnelmia:  Johnny, Jack
Vastineita eri kielissä:  Johan, Jean, Juan, Giovanni, Ivan
Nimen alkuperä:  Johannes
Infobox OKNimi-testi OK: 
John on miehen etunimi, Johannes-nimen englanninkielinen vastine. Paitsi englanninkielisissä maissa, on nimi käytössä myös Alankomaissa ja Pohjoismaissa.
Suomessa nimi John on annettu vuoden 2019 loppuun mennessä 9139 miehelle ja ainakin 10 naiselle. Johnin nimipäivä on suomenruotsalaisen kalenterin mukaan 24. kesäkuuta.
Kuvitteellisia John-nimisiä

John McClane, poliisi Die Hard -toimintaelokuvasarjassa
John Wick, salamurhaaja samannimisessä toimintaelokuvasarjassa
John Marston, Red Dead Redemption -videopelisarjan yksi päähenkilöistä
Aiheesta muualla

Kuvia tai muita tiedostoja aiheesta John Wikimedia Commonsissa
Liikennevakuutuskeskus

| Liikennevakuutuskeskus |
| --- | --- |

Tunnuslause:  ”Turvallisesti liikenteessä”
Yritysmuoto:  erityislainsäädäntöön perustuva yhdistys
Perustettu:  1923
Toimitusjohtaja:  Juha-Pekka Halmeenmäki
Kotipaikka:  Helsinki
Toimiala:  vahinkovakuutusyhtiöt
Henkilöstö:  52 (2016)
Kotisivu:  www.lvk.fi
Infobox OKVirheellinen NIMI-arvo: 
Liikennevakuutuskeskus (ruots. Trafikförsäkringscentralen, engl. The Finnish Motor Insurers’ Centre), lyhennettynä LVK, on Suomessa toimivien liikennevakuutusyhtiöiden yhteistoimintaelin. Vakuutusyhtiöillä on lakisääteinen velvollisuus olla LVK:n jäsen. LVK:n tehtäviin kuuluu vakuutusyhtiöiden yhteinen liikennevakuutustoiminta, liikennevahinkojen ehkäisytyö ja liikenneturvallisuustyö sekä liikennevakuutukseen liittyvä kansainvälinen yhteistoiminta.
Tehtävät

Liikennevakuutuskeskus hoitaa tuntemattomien, vakuuttamattomien, ulkomaisten ja siirtovakuutettujen ajoneuvojen aiheuttamat vahingot sekä vakuuttamisvelvollisuudesta vapautettujen ajoneuvojen aiheuttamat vahingot. Lisäksi Liikennevakuutuskeskus korvaa poronomistajille moottoriajoneuvojen aiheuttamat porovahingot.
Liikennevakuutuslain mukaan jokaisella moottoriajoneuvolla tulee olla liikennevakuutus. Mikäli vakuutusta ei ole otettu, perii LVK vakuutusmaksun sijasta hyvikemaksun eli laiminlyöntimaksun. Tämä maksu on käytännössä 2–10-kertainen normaaliin vakuutusmaksuun verrattuna. Vastaavasti LVK huolehtii vakuuttamattoman ajoneuvon aiheuttamien liikennevahinkojen korvaamisesta.
Liikennevakuutuskeskus hoitaa myös eräiden sellaisten ajoneuvojen vakuuttamisen, joiden vakuutusten hoito ei kuulu millekään vakuutusyhtiölle. Liikennevakuutuskeskus myöntää Suomen liikennevakuutuksen sellaisille ajoneuvoille, joilla ei ole Suomessa voimassa olevaa vakuutusta (rajavakuutus). Tällaisia ajoneuvoja ovat Suomeen tulevat ETA-alueen ulkopuoliset ajoneuvot. Vakuutus myönnetään ajoneuvon tullessa Suomeen ETA-alueen ulkopuolelta, yleensä Venäjältä. Siirtovakuutuksia myöntävät myös katsastustoimipaikat ja tullit.
Tehtävät > Liikenneturvallisuuteen liittyvä työ

Liikennevakuutuskeskuksessa toimiva Onnettomuustietoinstituutti (OTI) vastaa lakisääteisten liikenneonnettomuuksien tutkijalautakuntien toiminnasta. Tutkijalautakunnat selvittävät kaikki kuolemaan johtaneet tieliikenne- ja maastoliikenneonnettomuudet. Eri puolilla Suomea toimii 20 tutkijalautakuntaa, joissa on yhteensä noin 250 jäsentä. Lautakuntien jäsenistöön kuuluvat edustajat poliisitoimesta, lääketieteestä, käyttäytymistieteistä, ajoneuvotekniikasta ja tienpidosta. Lautakunnat voivat tarvittaessa käyttää myös muiden alojen asiantuntijoita. Jokaisesta tutkittavasta onnettomuudesta selvitetään sen kulku, siihen johtaneet syyt, sen seuraukset ja pelastustoimet. Tutkinnassa saatujen tietojen pohjalta laaditaan suositukset vastaavien onnettomuuksien ehkäisemiseksi vastaisuudessa. Tutkijalautakunnat eivät ota kantaa onnettomuuden osapuolten syyllisyyteen tai syyttömyyteen tai vahingonkorvauskysymyksiin. Tutkijalautakuntien jäsenet toimivat virkavastuulla ja heillä on vaitiolovelvollisuus. Lautakuntien selvitettäväksi on vuosittain tullut keskimäärin 350–400 onnettomuutta.
OTI julkaisee onnettomuustutkinnassa saaduista tiedoista raportteja ja tutkimuksia ja laatii tilaston vakuutusyhtiöiden korvaamista liikennevahingoista. Tilasto on saanut julkista huomiota automerkkikohtaisten vahinkotietojen vuoksi.
Tehtävät > Kansainvälinen toiminta

LVK on alusta alkaen toiminut vihreä kortti -yleissopimuksen Suomen edustajana. Vihreä kortti on kansainvälinen todistus liikennevakuutuksen voimassaolosta. Useimmat Euroopan ja Pohjois-Afrikan maat ovat sopineet, että kortti on riittävä osoitus liikennevakuutuksen voimassaolosta ajoneuvon kotimaassa eikä ajoneuvolle tarvitse ottaa vakuutusta matkan aikana.
Euroopan unionin neljännen liikennevakuutusdirektiivin mukaan ETA-alueella toimivilla liikennevakuutusyhtiöillä on oltava jokaisessa ETA-maassa korvausedustaja, jolle vahingon kärsinyt voi esittää korvausvaatimuksensa. Joka maassa on kansallinen tietokeskus, josta saa korvausedustajia koskevat tiedot. Suomessa Liikennevakuutuskeskus on tällainen kansallinen tietokeskus. Lisäksi LVK toimii korvausedustajana ellei varsinaista edustajaa ole.
Denzel Washington

| Denzel Washington |
| --- | --- |
 Denzel Washington Toronton elokuvajuhlilla vuonna 2024.
Henkilötiedot
Koko nimi:  Denzel Hayes Washington, Jr.
Syntynyt: 28. joulukuuta 1954 (ikä 70) Mount Vernon, New York, Yhdysvallat
Ammatti:  näyttelijä, tuottaja, ohjaaja, käsikirjoittaja
Puoliso:  Pauletta Pearson (vih. 1983)
Lapset:  4; mukaan lukien John David Washington
Näyttelijä
Aktiivisena:  1975–
Merkittävät roolit:  Huuto vapaudelle Glory Malcolm X Hurricane Training Day American Gangster Lento Fences
Palkinnot
 Parhaan miespääosan Oscar  2001 Training Day  Parhaan miessivuosan Oscar  1989 Glory  
Aiheesta muualla
IMDb 
Elonet
Denzel Hayes Washington, Jr. (s. 28. joulukuuta 1954 Mount Vernon, New York) on yhdysvaltalainen Oscar-palkittu näyttelijä.
Ura

Washington sai ensimmäisen elokuvaroolinsa televisioelokuvasta Wilma (1977). Läpimurtonsa suuren yleisön tietoisuuteen Washington teki näyteltyään 1980-luvun alussa sairaalasarjassa Sairaalan syke (St. Elsewhere). Hän näytteli sarjassa sen alusta loppuun asti (1982–1988) hahmonaan tohtori Phillip Chandler.
Vuonna 1987 Washington esitti apartheidin vastustajaa Steve Bikoa Richard Attenboroughin elokuvassa Huuto vapaudelle ja sai Oscar-ehdokkuuden kategoriassa paras miessivuosa. Hän oli ehdolla samassa sarjassa myös vuonna 1990, jolloin hän voitti palkinnon suorituksestaan elokuvassa Glory.
Vuonna 1992 Washington esitti Malcolm X:ää Spike Leen samannimisessä elokuvassa. Washington ansaitsi suorituksellaan parhaan miespääosan Oscar-ehdokkuuden. Hän on esittänyt todellisiin henkilöihin perustuvia hahmoja Huuto vapaudelle -elokuvan ja Malcolm X:n jälkeen myös muun muassa elokuvissa Hurricane (nyrkkeilijä Rubin Carter), josta hän ansaitsi Oscar-ehdokkuuden, Remember the Titans – titaanien taistelu (valmentaja Herman Boone), American Gangster (huumeparoni Frank Lucas) ja The Great Debaters (kouluttaja ja runoilija Melvin B. Tolson).
Oltuaan kahdesti aiemmin ehdolla, Washington palkittiin vuonna 2002 parhaan miespääosan Oscarilla suorituksestaan elokuvassa Training Day, jossa hän esitti korruptoitunutta poliisia Alonzo Harrisia. Jo mainittujen lisäksi muita Washingtonin tunnetuimpia elokuvia ovat muun muassa Pelikaanimuistio ja Philadelphia.
Washington teki vuonna 2002 debyyttinsä ohjaajana elokuvalla Tapaus Antwone Fisher. Washington esitti itse elokuvan toista pääosaa, psykiatri Jerome Davenportia. Vuonna 2007 sai ensi-iltansa hänen toinen ohjauksensa, The Great Debaters, jossa hän esitti pääosaa, Melvin B. Tolsonia.
Kahden Oscarin lisäksi Washington on voittanut myös useita muita elokuvapalkintoja, muun muassa kaksi Golden Globea, sivuosasta elokuvassa Glory ja pääosasta elokuvassa The Hurricane, ja kaksi Hopeista karhua Berliinin elokuvajuhlilta, elokuvista Malcolm X ja The Hurricane. Vuonna 2010 hänet palkittiin Tony-palkinnolla pääosaroolistaan August Wilsonin kirjoittamassa teatterinäytelmässä Fences. Washingtonin ohjasi näytelmästä elokuvaversion, joka sai ensi-iltansa vuonna 2016. Washington sai roolistaan  parhaan miespääosan Golden Globe -ehdokkuuden.
Yksityiselämä

Denzel Washington vihittiin 25. kesäkuuta 1983 näyttelijä Pauletta Pearsonin kanssa, jonka hän tapasi elokuvan Wilma kuvauksissa. Pariskunnalla on neljä lasta: John David (s. 1984), Katia (s. 1987), Olivia (s. 1991) ja Malcolm (s. 1991).
Washington on harras kristitty. Vuonna 1995 hän lahjoitti 2,5 miljoonaa dollaria kirkon rakentamiseen Los Angelesissa.
Valikoitu filmografia

Huuto vapaudelle (1987)
Glory (1989)
Malcolm X (1992)
Purppuravyöhyke (1995)
Hurricane (1999)
Training Day (2001)
American Gangster (2007)
Lento (2012)
The Equalizer: oikeuden puolustaja (2014)
Fences (2016)
Roman J. Israel, Esq. (2017)
Gladiator II (2024)
Aiheesta muualla

Kuvia tai muita tiedostoja aiheesta Denzel Washington Wikimedia Commonsissa
Denzel Washington Internet Movie Databasessa. (englanniksi)
Denzel Washington Elonetissä.
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Israel  Yhdysvallat  Latvia  Japani  Tšekki  Australia  Korea  Alankomaat  Puola 
Tieteilijät:  CiNii 
Taiteenala:  FID  Grammy Awards  MusicBrainz 
Henkilöt:  Deutsche Biographie  Trove  Elonet 
Muut:  SNAC  IdRef
Skanssi

| Skanssi> Skansen |
| --- | --- |
 Kaupungin kartta, jossa Skanssi korostettuna.  Turun kaupunginosat
Kaupunki:  Turku
Suuralue:  Skanssi-Uittamo
Pinta-ala:  0,85 km² 
Väkiluku:  120 (2012)
Väestötiheys:  138,82 as./km²
Työpaikkoja:  yli 500 kpl   (2011)
Osa-alueet:  –
Postinumero(t):  20730, 20760, 20720
Skanssin kauppakeskuksen aluetta heinäkuussa 2014. Vasemmalla uusia kerrostaloja ja oikealla kauppakeskus.
Sorakuopan pohjavesipaljastuma kesäkuussa 2011.
Skanssi (ruots. Skansen) on Turun kaupunginosa aivan Kaarinan rajalla. Skanssi sijaitsee valtatien 1 ja seututien 110 välissä. Kaupunginosan pinta-ala on 85 hehtaaria ja väkiluku vuonna 2012 oli 120. Alue on maastonmuodoiltaan vaihtelevaa soraharjua, peltomaata ja metsäistä mäkeä. Vuonna 2009 paikalle avattiin kauppakeskus Skanssi.
Ympäristö

Alueella sijaitseva Skanssin harju on seutukaavan mukaan ainoa luonnontilainen osa 95 kilometriä pitkästä Laitilan–Mynämäen harjujaksosta, joka jatkuu Paraisten kautta Kemiöön. Harju muodostaa alueen maisemallisen selkärangan kulkien sen halki luoteis-kaakkoissuunnassa. Harju ei ole kuitenkaan hyvin nähtävissä ja sitä on turmeltu muun muassa soranotolla ja maastoajolla. Alueella sijaitsevassa sorakuopan pohjavesipaljastumassa pesii mustakurkku-uikku ja pikkutylli. Paikassa on myös rauniokoirien harjoittelurata.
Eteläosassa sijaitseva noin 3,4 hehtaarin kosteahko harjupohjainen Kaarningon metsikkö koostuu järeistä männyistä ja suurista koivuista sekä pihlajista. Alueen linnustotiheys vetää vertoja Etelä-Suomen parhaimmille lehdoille. Pensaskerros on tiheää.
Väestö ja rakennuskanta

Vuoden 2009 huhtikuussa alueella valmistui Skanssin kauppakeskus, joka on merkittävin itäisen Turun liikekeskittymä ja Turun alueen kolmanneksi suurin kauppakeskus. Suurin osa alueesta on vielä rakentamatonta pelto- ja metsämaata, mutta Turun kaupunki suunnittelee alueesta 5 000–8 000 asukkaan modernia ja ekologista kaupunginosaa. Alue on yksi Turun tärkeimmistä hankkeista ja asteittain toteutettava rakentaminen saisi mahdollisesti päätöksensä vuonna 2030. Vuonna 2013 alueesta oli noin 2 500 asukasta koskeva osayleiskaava ja ensimmäiset kerrostalot Skanssin kauppakeskuksen viereen ovat valmistumassa.
Kauppakeskuksen vieressä sijaitsee seikkailuhuvipuisto Flowpark, joka koostuu erilaisista kiipeilyradoista.
| Väestönkehitys |
| --- | --- | --- | --- | --- | --- | --- | --- | --- | --- | --- | --- | --- |
| Vuosi |  2005  |  2006  |  2007  |  2008  |  2009  |  2010  |  2011  |  2012  |  2013  |  2014  |  2015  |  2016  |
| Väestö | 131 | 125 | 123 | 120 | 123 | 118 | 115 | 120 | 143 | 157 | 183 | 176 |
| ±% | —     | −4.6% | −1.6% | −2.4% | +2.5% | −4.1% | −2.5% | +4.3% | +19.2% | +9.8% | +16.6% | −3.8% |
Lähteet: